《宿灞上寄侍御玙弟》
唐代·王昌龄

独饮灞上亭，寒山青门外。
长云骤落日，桑枣寂已晦。
古人驱驰者，宿此凡几代。
佐邑由东南，岂不知进退。
吾宗秉全璞，楚得璆琳最。
茅山就一征，柏署起三载。
道契非物理，神交无留碍。
知我沧溟心，脱略腐儒辈。
孟冬銮舆出，阳谷群臣会。
半夜驰道喧，五侯拥轩盖。
是时燕齐客，献术蓬瀛内。
甚悦我皇心，得与王母对。
贱臣欲干谒，稽首期殒碎。
哲弟感我情，问易穷否泰。
良马足尚踠，宝刀光未淬。
昨闻羽书飞，兵气连朔塞。
诸将多失律，庙堂始追悔。
安能召书生，愿得论要害。
戎夷非草木，侵逐使狼狈。
虽有屠城功，亦有降虏辈。
兵粮如山积，恩泽如雨霈。
羸卒不可兴，碛地无足爱。
若用匹夫策，坐令军围溃。
不费黄金资，宁求白璧赉。
明主忧既远，边事亦可大。
荷宠务推诚，离言深慷慨。
霜摇直指草，烛引明光珮。
公论日夕阻，朝廷蹉跎会。
孤城海门月，万里流光带。
不应百尺松，空老钟山霭。

作者简介：王昌龄 (698— 756），字少伯，河东晋阳（今山西太原）人。盛唐著名边塞诗人，后人誉为“七绝圣手”。早年贫贱，困于农耕，而立之年，始中进士。初任秘书省校书郎，又中博学宏辞，授汜水尉，因事贬岭南。与李白、高适、王维、王之涣、岑参等交厚。开元末返长安，改授江宁丞。被谤谪龙标尉。安史乱起，为刺史闾丘晓所杀。其诗以七绝见长，尤以登第之前赴西北边塞所作边塞诗最著，有“诗家夫子王江宁”之誉（亦有“诗家天子王江宁”的说法）。